ΣΥΜΦΩΝΙΑ

συνδέσεως μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κυπριακῆς Δημοκρατίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

ἀφ' ἑνός,

Η ΚΥΒΕΡΝΗΣΗ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ,

ἀφ' ἑτέρου,

ΑΠΟΦΑΣΙΣΜΕΝΟΙ νά παγιώσουν καί νά ἐπεκτείνουν τίς οἰκονομικές καί ἐμπορικές σχέσεις πού ὑφίστανται μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κύπρου,

ΕΧΟΝΤΕΣ ΕΠΙΓΝΩΣΗ τῆς σπουδαιότητος μιᾶς ἁρμονικῆς ἀναπτύξεως τοῦ ἐμπορίου μεταξύ τῶν συμβαλλομένων μερῶν,

ΕΚΤΙΜΩΝΤΑΣ ὅτι, ἐντός τοῦ πλαισίου τῶν διατάξεων τῆς Γενικῆς Συμφωνίας Δασμῶν καί Ἐμπορίου, ἡ παρούσα συμφωνία ἔχει ὡς ἀντικείμενο τήν προοδευτική κατάργηση τῶν ἐμποδίων στίς συναλλαγές μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κύπρου, προβλέπει δέ ὅτι δεκαοκτώ μῆνες πρό τῆς λήξεως τοῦ πρώτου σταδίου θά εἶναι δυνατή ἡ διεξαγωγή διαπραγματεύσεων γιά τόν καθορισμό τῶν ὅρων ὑπό τούς ὁποίους θά ἦταν πραγματοποιήσιμη ἡ ἐγκαθίδρυση τελωνειακῆς ἑνώσεως μεταξύ τῆς Κοινότητος καί τῆς Κυπριακῆς Δημοκρατίας,

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:

τόν κ. W. K. N. SCHMELZER,

Πρόεδρο τοῦ Συμβουλίου τῶν Εὐρωπαϊκῶν Κοινοτήτων,

Ὑπουργό Ἐξωτερικῶν τῶν Κάτω Χωρῶν·

τόν κ. Sicco L. MANSHOLT,

Πρόεδρο τῆς Ἐπιτροπῆς τῶν Εὐρωπαϊκῶν Κοινοτήτων·

Η ΚΥΒΕΡΝΗΣΗ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ:

τόν κ. Ἰωάννη Κλ. ΧΡΙΣΤΟΦΙΔΗ,

Ὑπουργό Ἐξωτερικῶν·

τόν κ. Τίτο ΦΑΝΟ,

Πρέσβυ,

Ἀρχηγό τῆς Κυπριακῆς Ἀποστολῆς στίς Εὐρωπαϊκές Κοινότητες·

ΣΥΝΕΦΩΝΗΣΑΝ ΕΠΙ ΤΩΝ ΑΚΟΛΟΥΘΩΝ ΔΙΑΤΑΞΕΩΝ:

Ἄρθρο 1

Μέ τήν παρούσα συμφωνία συνιστᾶται σύνδεση μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κυπριακῆς Δημοκρατίας.

Ἄρθρο 2

1. Ἡ συμφωνία ἔχει ὡς ἀντικείμενο τήν προοδευτική κατάργηση τῶν ἐμποδίων γιά τόν κύριο ὄγκο τῶν συναλλαγῶν μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κύπρου, καθώς καί τή συμβολή, μέ τόν τρόπο αὐτό, στήν ἀνάπτυξη τοῦ διεθνοῦς ἐμπορίου.

2. Ἡ συμφωνία περιλαμβάνει δύο διαδοχικά στάδια, τό πρῶτο ἐκ τῶν ὁποίων λήγει τήν 30ή Ἰουνίου 1977 καί τό δεύτερο ἔχει διάρκεια, κατ' ἀρχήν, πέντε ἐτῶν.

3. Κατά τή διάρκεια τῶν δεκαοκτώ μηνῶν πού προηγοῦνται τῆς λήξεως τοῦ πρώτου σταδίου προβλέπονται διαπραγματεύσεις γιά τόν καθορισμό τοῦ περιεχομένου τοῦ δευτέρου σταδίου, τό ὁποῖο θά περιλαμβάνει τήν κατάργηση τῶν ἐμποδίων στίς συναλλαγές μεταξύ τῆς Εὐρωπαϊκῆς Οἰκονομικῆς Κοινότητος καί τῆς Κύπρου, καθώς καί τήν υἱοθέτηση, ἐκ μέρους τῆς Κύπρου, τοῦ Κοινοῦ Δασμολογίου.

4. Τό πρῶτο στάδιο διέπεται ἀπό τίς διατάξεις πού παρατίθενται κατωτέρω.

ΤΙΤΛΟΣ Ι

Οἱ ἐμπορικές συναλλαγές

Ἄρθρο 3

1. Τά προϊόντα καταγωγῆς Κύπρου ἀπολαύουν, κατά τήν εἰσαγωγή στήν Κοινότητα, τῆς ἐφαρμογῆς τῶν διατάξεων πού προβλέπονται στό παράρτημα Ι.

2. Τά προϊόντα καταγωγῆς Κοινότητος ἀπολαύουν, κατά τήν εἰσαγωγή στήν Κύπρο, τῆς ἐφαρμογῆς τῶν διατάξεων πού προβλέπονται στό παράρτημα II.

3. Τά συμβαλλόμενα μέρη λαμβάνουν ὅλα τά γενικά ἤ εἰδικά μέτρα ὥστε νά ἐξασφαλίσουν τήν ἐκπλήρωση τῶν ὑποχρεώσεων πού ἀπορρέουν ἀπό τή συμφωνία.

Ἀπέχουν ἀπό κάθε μέτρο πού εἶναι δυνατό νά θέσει σέ κίνδυνο τήν πραγματοποίηση τῶν σκοπῶν τῆς συμφωνίας.

Ἄρθρο 4

Ἀπαγορεύεται κάθε μέτρο ἤ πρακτική ἐσωτερικῆς φορολογικῆς φύσεως πού καθιερώνει, ἄμεσα ἤ ἔμμεσα, διάκριση μεταξύ τῶν προϊόντων τοῦ ἑνός συμβαλλομένου μέρους καί τῶν ὁμοειδῶν προϊόντων τοῦ ἄλλου συμβαλλομένου μέρους.

Ἄρθρο 5

Τό καθεστώς τῶν συναλλαγῶν μεταξύ τῶν συμβαλλομένων μερῶν δέν δύναται νά ἐπιτρέπει διάκριση οὔτε μεταξύ τῶν Κρατῶν Μελῶν, τῶν ὑπηκόων τους ἤ τῶν ἑταιριῶν τους οὔτε μεταξύ τῶν ὑπηκόων ἤ τῶν ἑταιριῶν τῆς Κύπρου.

Ἄρθρο 6

Κατά τό μέτρο πού ἐπιβάλλονται ἐξαγωγικοί δασμοί στά προϊόντα τοῦ ἑνός συμβαλλομένου μέρους πού ἔχουν προορισμό τό ἄλλο συμβαλλόμενο μέρος, οἱ δασμοί αὐτοί δέν δύνανται νά ἐἶναι ὑψηλότεροι ἀπό ἐκείνους πού ἐπιβάλλονται στά προϊόντα πού ἔχουν προορισμό τή μᾶλλον εὐνοούμενη τρίτη χώρα.

Ἄρθρο 7

Οἱ διατάξεις πού περιέχονται στό πρωτόκολλο καθορίζουν τούς κανόνες καταγωγῆς πού ἐφαρμόζονται στά προϊόντα τά ὁποῖα καλύπτονται ἀπό τή συμφωνία.

Ἄρθρο 8

1. Ἄν ἕνα συμβαλλόμενο μέρος διαπιστώσει πρακτική ντάμπινγκ στίς σχέσεις του μέ τό ἄλλο συμβαλλόμενο μέρος, δύναται, κατόπιν διαβουλεύσεων στά πλαίσια τοῦ Συμβουλίου Συνδέσεως, νά λάβει μέτρα ἀμύνης κατά τῆς πρακτικῆς αὐτῆς, σύμφωνα μέ τή συμφωνία περί ἐφαρμογῆς τοῦ ἄρθρου VI τῆς Γενικῆς Συμφωνίας Δασμῶν καί Ἐμπορίου.

Σέ ἐπείγουσα περίπτωση, τό ἐνδιαφερόμενο συμβαλλόμενο μέρος δύναται, ἀφοῦ πρῶτα ἐνημερώσει τό Συμβούλιο Συνδέσεως, νά λάβει τά προσωρινά μέτρα πού προβλέπονται ἀπό τήν ἐν λόγω συμφωνία. Διαβουλεύσεις γιά τό θέμα αὐτό πρέπει νά διεξάγονται τό ἀργότερο δύο ἑβδομάδες ἀπό τῆς ἐφαρμογῆς αὐτῶν τῶν μέτρων.

2. Σέ περίπτωση μέτρων κατά τῶν πριμοδοτήσεων καί ἐπιδοτήσεων, τά συμβαλλόμενα μέρη ἀναλαμβάνουν τήν ὑποχρέωση νά τηροῦν τίς διατάξεις τοῦ ἄρθρου VI τῆς Γενικῆς Συμφωνίας Δασμῶν καί Ἐμπορίου.

3. Οἱ διαπιστούμενες πρακτικές ντάμπινγκ, πριμοδοτήσεις ἤ ἐπιδοτήσεις καί τά κατ' αὐτῶν λαμβανόμενα μέτρα δικαιολογοῦν, κατόπιν αἰτήσεως ἑνός τῶν συμβαλλομένων μερῶν, διαβουλεύσεις ἀνά τρίμηνο στό πλαίσιο τοῦ Συμβουλίου Συνδέσεως.

Ἄρθρο 9

Οἱ πληρωμές πού ἀφοροῦν συναλλαγές ἐπί ἐμπορευμάτων, καθώς καί ἡ μεταφορά τῶν πληρωμῶν αὐτῶν στό Κράτος Μέλος στό ὁποῖο κατοικεῖ ὁ πιστωτῆς ἤ στήν Κύπρο, εἰς οὐδέναν ὑπόκεινται περιορισμό, κατά τό μέτρο πού οἱ συναλλαγές αὐτές ἀποτελοῦν ἀντικείμενο τῶν διατάξεων τῆς συμφωνίας.

Ἄρθρο 10

1. Ἄν προκύψουν σοβαρές διαταραχές σ' ἕναν τομέα τῆς οἰκονομικῆς δραστηριότητος τῆς Κύπρου ἤ τεθεῖ σέ κίνδυνο ἡ ἐξωτερική οἰκονομική σταθερότητά της, ἤ ἄν προκύψουν δυσχέρειες πού συνεπάγονται ἐπιδείνωση τῆς οἰκονομικῆς καταστάσεως μιᾶς περιοχῆς τῆς Κύπρου, ἡ Κυπριακή Δημοκρατία δύναται νά λάβει τά ἀναγκαῖα μέτρα διασφαλίσεως.

Τά μέτρα αὐτά, καθώς καί ὁ τρόπος ἐφαρμογῆς τους, κοινοποιοῦνται ἀμελλητί στό Συμβούλιο Συνδέσεως.

2. Ἄν προκύψουν σοβαρές διαταραχές σέ ἕναν τομέα τῆς οἰκονομικῆς δραστηριότητος τῆς Κοινότητος, ἤ ἑνός ἤ περισσοτέρων Κρατῶν Μελῶν, ἤ τεθεῖ σέ κίνδυνο ἡ ἐξωτερική οἰκονομική σταθερότητά τους ἤ ἀν ἀνακύψουν δυσχέρειες πού συνεπάγονται ἐπιδείνωση τῆς οἰκονομικῆς καταστάσεως μιᾶς περιοχῆς τῆς Κοινότητος, ἡ Κοινότητα δύναται νά λάβει ἤ νά ἐξουσιοδοτήσει τό ἤ τά ἐνδιαφερόμενα Κράτη Μέλη νά λάβουν τά ἀναγκαῖα μέτρα διασφαλίσεως.

Τά μέτρα αὐτά, καθώς καί ὁ τρόπος ἐφαρμογῆς τους, κοινοποιοῦνται ἀμελλητί στό Συμβούλιο Συνδέσεως.

3. Γιά τήν ἐφαρμογή τῶν παραγράφων 1 καί 2, πρέπει νά ἐπιλέγονται κατά προτεραιότητα τά μέτρα πού ἐπιφέρουν τή μικρότερη διαταραχή στή λειτουργία τοῦ καθεστῶτος πού θεσπίζεται ἀπό τή συμφωνία. Ἡ ἔκταση τῶν μέτρων αὐτῶν δέν πρέπει νά ὑπερβαίνει τό αὐστηρῶς ἀπαραίτητο ὅριο γιά τήν ἀντιμετώπιση τῶν δυσχερειῶν πού ἐξεδηλώθησαν.

4. Στό πλαίσιο τοῦ Συμβουλίου Συνδέσεως δύνανται νά διεξάγονται διαβουλεύσεις γιά τά μέτρα πού λαμβάνονται κατ' ἐφαρμογή τῶν παραγράφων 1 καί 2.

Ἄρθρο 11

Ἡ συμφωνία δέν ἐμποδίζει τίς ἀπαγορεύσεις ἤ περιορισμούς εἰσαγωγῆς, ἐξαγωγῆς ἤ διαμετακομίσεως, πού ἐπιβάλλονται γιά λόγους δημοσίας ἠθικῆς, δημοσίας τάξεως, δημοσίας ἀσφαλείας, προστασίας τῆς ὑγείας καί τῆς ζωῆς τῶν ἀνθρώπων καί τῶν ζώων ἤ προφυλάξεως τῶν φυτῶν, προστασίας τῶν ἐθνικῶν θησαυρῶν πού ἔχουν καλλιτεχνική, ἱστορική ἤ ἀρχαιολογική ἀξία ἤ προστασίας τῆς βιομηχανικῆς καί ἐμπορικῆς ἰδιοκτησίας. Οἱ ἀπαγορεύσεις καί οἱ περιορισμοί αὐτοί δέν δύνανται πάντως νά ἀποτελοῦν μέσο αὐθαιρέτοῦ διακρίσεως, οὔτε συγκαλυμμένο περιορισμό τοῦ ἐμπορίου.

ΤΙΤΛΟΣ ΙI

Γενικές καί τελικές διατάξεις

Ἄρθρο 12

1. Συνιστᾶται Συμβούλιο Συνδέσεως τό ὁποῖο ἐίναι ἐπιφορτισμένο μέ τή διαχείριση τῆς συμφωνίας καί μεριμνᾶ γιά τήν καλή ἐφαρμογή της. Γιά τό σκοπό αὐτόν διατυπώνει γνῶμες. Λαμβάνει ἀποφάσεις στίς περιπτώσεις πού προβλέπονται ἀπό τόν παρόντα τίτλο.

2. Τά συμβαλλόμενα μέρη ἐνημερώνονται ἀμοιβαῖα καί, κατόπιν αἰτήσεως ἑνός ἀπό αὐτά, διαβουλεύονται στό πλαίσιο τοῦ Συμβουλίου Συνδέσεως μέ σκοπό τήν καλή λειτουργία τῆς συμφωνίας.

3. Τό Συμβούλιο Συνδέσεως καταρτίζει μέ ἀπόφαση τόν κανονισμό του.

Ἄρθρο 13

1. Τό Συμβούλιο Συνδέσεως ἀποτελεῖται, ἀφ' ἑνός, ἀπό μέλη τοῦ Συμβουλίου καί ἀπό μέλη τῆς Ἐπιτροπῆς τῶν Εὐρωπαϊκῶν Κοινοτήτων καί, ἀφ' ἐτέρου, ἀπό μέλη τῆς Κυβερνήσεως τῆς Κυπριακῆς Δημοκρατίας.

Τά μέλη τοῦ Συμβουλίου Συνδέσεως δύνανται νά ἐκπροσωποῦνται ύπό τούς ὅρους πού προβλέπονται στόν κανονισμό του.

2. Τό Συμβούλιο Συνδέσεως ἀποφαίνεται μέ κοινή συμφωνία.

Ἄρθρο 14

1. Ή προεδρία τοῦ Συμβουλίου Συνδέσεως ἀσκεῖται ἐκ περιτροπῆς ἀπό κάθε συμβαλλόμενο μέρος, κατά τούς ὅρους πού προβλέπονται στόν κανονισμό του.

2. Τό Συμβούλιο Συνδέσεως συνέρχεται μία φορά τό ἔτος μέ πρωτοβουλία τοῦ προέδρου του.

Συνέρχεται ἐξάλλου ὁποτεδήποτε τό ἐπιβάλλει ἀνάγκη, κατόπιν αἰτήσεως ἑνός τῶν συμβαλλομένων μερῶν καί κατά τούς ὅρους πού προβλέπονται στόν κανονισμό του.

3. Τό Συμβούλιο Συνδέσεως δύναται νά ἀποφασίζει τή σύσταση ὁποιασδήποτε ἐπιτροπῆς γιά νά τό ἐπικουρεῖ στήν ἐκπλήρωση τῶν καθηκόντων του.

Τό Συμβούλιο Συνδέσεως καθορίζει στόν κανονισμό του τή σύνθεση, τήν ἀποστολή καί τή λειτουργία τῶν ἐπιτροπῶν αὐτῶν.

Ἄρθρο 15

Ἡ συμφωνία δύναται νά καταγγελθεῖ ἀπό κάθε συμβαλλόμενο μέρος κατόπιν προειδοποιήσεως ἕξι μηνῶν.

Ἄρθρο 16

Ἡ συμφωνία ἐφαρμόζεται, ἀφ' ἑνός, στά ἐδάφη στά όποῖα ἰσχύει ἡ συνθήκη περί ἱδρύσεως τῆς Εὐρωπαϊκῦς Οἰκονομικῆς Κοινότητος καί, ἀφ' ἑτέρου, στό ἔδαφος τῆς Κυπριακῆς Δημοκρατίας.

Ἄρθρο 17

Τά παραρτήματα Ι καί II, καθώς καί τό πρωτόκολλο περί τῶν «προϊόντων καταγωγῆς», ἀποτελοῦν ἀναπόσπαστο τμῆμα συμφωνίας.

Ἄρθρο 18

Ἡ παρούσα συμφωνία ἀρχίζει νά ἰσχύει τήν πρώτη ἡμερα τοῦ μηνός πού ἕπεται τῆς ἡμερομηνίας κατά τήν ὁποία τά συμβαλλόμενα μέρη θά ἔχουν κοινοποιήσει ἀμοιβαῖα τήν περάτωση τῶν ἀναγκαίων πρός τοῦτο διαδικασιῶν.

Ἄρθρο 19

Ἡ παρούσα συμφωνία συντάσσεται σέ δύο ἀντίτυπα στήν ἀγγλική, γαλλική, γερμανική, ἰταλική καί ὀλλανδική γλώσσα καί ὅλα τά κείμενα εἶναι ἐξίσου αὐθεντικά.

Zu Urkund dessen haben die unterzeichneten Bevollmächtigten ihre Unterschriften unter dieses Abkommen gesetzt.

En foi de quoi, les plénipotentiaires soussignés ont apposé leurs signatures au bas du présent accord.

In fede di che, i plenipotenziari sottoscritti hanno apposto le loro firme in calce al presente accordo.

Ten blijke waarvan de ondergetekende gevolmachtigden hun handtekening onder deze Overeenkomst hebben gesteld.

In witness whereof, the undersigned Plenipotentiaries have affixed their signatures below this Agreement.

Εἰς πίστωση τῶν ἀνωτέρω οἱ κατωτέρω πληρεξούσιοι ὑπέγραψαν τήν παρούσα συμφωνία.

Geschehen zu Brüssel am neunzehnten Dezember neunzehnhundertzweiundsiebzig.

Fait à Bruxelles, le dix-neuf décembre mil neuf cent soixante-douze.

Fatto a Bruxelles, addì diciannove dicembre millenovecentosettantadue.

Gedaan te Brussel, de negentiende december negentienhonderdtweeënzeventig.

Done at Brussels on this nineteenth day of December in the year one thousand nine hundred and seventy-two.

Ἔγινε στίς Βρυξέλλες, στίς 19 Δεκεμβρίου χίλια ἐννιακόσια ἐβδομήντα δύο.

Im Namen des Rates der Europäischen Gemeinschaften, Pour le Conseil des Communautés européennes, Per il Consiglio delle Comunità europee, Voor de Raad der Europese Gemeenschappen, For the Council of the European Communities, Τιά τό Συμβούλιο τῶν Εὐρωπαϊκών Κοινοτήτῶν,